দিঘার জগন্নাথ ধামই ঠাঁই পেল কলকাতার পুজোর থিমে

কলকাতা: চলতি বছরই দিঘায় জগন্নাথদেবের মন্দির প্রতিষ্ঠা হয়েছে। জগন্নাথ ধামের প্রসাদ রাজ্যের প্রতিটি প্রান্তে পৌঁছে দিয়েছেন মুখ্যমন্ত্রী মমতা বন্দ্যোপাধ্যায়। এবার দিঘার সেই জগন্নাথ ধামই ঠাঁই পেল পুজোর থিমে। নেতাজি নগর নাগরিক বৃন্দের (Netaji Nagar Nagarik Brinda) এবারের দুর্গাপুজোর থিম দিঘার জগন্নাথ ধাম (Digha Jagannath Dham Theme Netaji Nagar Nagarik Brinda)। দেবী দুর্গার প্রতিমাও গড়া হয়েছে জগন্নাথদেবের আদলে। সম্পূর্ণভাবে মহিলাদের উদ্যোগে পরিচালিত এই পুজো এবার পা দিল ১৫তম বছরে।

এবার কলকাতাতেই হবে দিঘার জগন্নাথ মন্দির দর্শন ৷ এ বছরের দুর্গাপুজোয় এই চমক নিয়ে হাজির হয়েছে নেতাজি নগর নাগরিক বৃন্দ৷ টালিগঞ্জ বিধানসভার মধ্যেই পড়ে নেতাজি নগরের ৯৮ নম্বর ওয়ার্ড। এটি রাজ্যের ক্রীড়া ও যুবকল্যাণমন্ত্রী অরূপ বিশ্বাসের বিধানসভা এলাকা। এবার তাঁরই বিধানসভা এলাকার পুজোর থিম দিঘার জগন্নাথ ধাম।রাজ্যজুড়েই বেড়েছে মহিলা পরিচালিত পুজোর সংখ্যা। তারই একটি নেতাজি নগর নাগরিক বৃন্দের দুর্গাপুজো।

আরও পড়ুন: নবমী-দশমীতে ফের ভারী বৃষ্টির আশঙ্কা ! দশমী কেমন থাকবে আবহাওয়া দেখুন

জানা গিয়েছে, এখানকার এই পুজোর পরিকল্পনা বা মণ্ডপের ভাবনায় বড় অংশগ্রহণ রয়েছে রাজ্যের মন্ত্রী তথা বিধায়ক অরূপ বিশ্বাসের। তিনি সর্বোতভাবেই এই পুজোর পাশে দাঁড়িয়েছেন। জানা গিয়েছে নেতাজি নগরের এই পুজোয় এবার দিঘার জগন্নাথ ধামের আদলে সিংহ দুয়ার, বিষ্ণু মূর্তি, গর্ভ গৃহ, মূল মন্দির তৈরি হচ্ছে। মা দুর্গার আদল এখানকার জগন্নাথ মন্দিরের সঙ্গে সাযুজ্য রেখেই তৈরি হয়েছে।

আয়োজকদের কথায়, অনেকেই ইচ্ছে থাকলেও যেতে পারছেন না দিঘার জগন্নাথ ধামে। ফলে তাঁরা চলে আসতেই পারেন নেতাজি নগর নাগরিক বৃন্দের এই পুজো মণ্ডপে। সেখানেই দর্শন করা যাবে দিঘার পবিত্র জগন্নাথ ধাম। দিঘার মন্দিরের আদলেই এই মণ্ডপ নির্মিত হচ্ছে। পুজোর পাশাপাশি নানা সামাজিক কার্যকলাপ ও সাংস্কৃতিক অনুষ্ঠানও আয়োজিত হবে। দিঘার জগন্নাথ ধামের আদলেই গড়ে উঠছে মণ্ডপ। পুজো উদ্যোক্তাদের দাবি, উৎসবের দিনগুলিতে এবার তাঁদের মণ্ডপে ঢল নামবে দর্শনার্থীদের।

অন্য খবর দেখুন